Document ID: 32000L0051

Direktiva Komisije 2000/51/ES
z dne 26. julija 2000
o spremembi Direktive 95/31/ES o določitvi posebnih meril čistosti sladil za uporabo v živilih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila spremenjena z Direktivo Evropskega parlamenta in Sveta 94/34/ES [2], in zlasti člena 3(3)(a) Direktive,
po posvetovanju s Znanstvenim odborom za prehrano,
ob upoštevanju naslednjega:
(1) V Direktivi Evropskega parlamenta in Sveta 94/35/ES z dne 30. junija 1994 o sladilih za uporabo v živilih [3], kakor je bila spremenjena z Direktivo 96/83/ES [4], so na seznamu navedene tiste snovi, ki jih je dovoljeno uporabljati kot sladila v živilih.
(2) Direktiva Komisije 95/31/ES z dne 5. julija 1995 o določitvi posebnih meril čistosti sladil pri uporabi v živilih [5], kakor je bila spremenjena z Direktivo 98/66/ES [6], določa merila čistosti za sladila, navedena v Direktivi 94/35/ES.
(3) Glede na tehnični napredek je treba spremeniti merila čistosti, določena v Direktivi 95/31/ES za manitol (E 421) in maltitol sirup (E 965(ii)). Zato je treba prilagoditi navedeno direktivo.
(4) Upoštevati je treba podrobne opise in analitske postopke za sladila Skupnega strokovnega odbora FAO/WHO za aditive za živila (JECFA), ki so določeni v Codex Alimentarius.
(5) Ukrepi, predvideni s to direktivo, so v skladu z mnenjem Stalnega odbora za živila -
SPREJELA NASLEDNJO DIREKTIVO:
Člen 1
V Prilogi k Direktivi 95/31/ES se besedilo, ki zadeva (E 421) manitol in (E 965 (ii)) maltitol sirup, nadomesti z besedilom iz Priloge k tej direktivi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2001. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 26. julija 2000

Labels: 0
3
17